Omnibus presentes litteras inspecturis, Guillelmus de Cabilone, domicellus, comes Autissiodorensis, salutem in Domino. Noverint universi quod viri venerabiles et discreti dilecti amici nostri, G. decanus et capitulum Autissiodorensis, dum essemus in procinctu itineris nostri arripiendi ad exercitum illustrissimi domini nostri domini Philippi, Dei gracia regis Francorum, contra comitem Flandriensem et sibi adherentes, proponeremusque pro proximo militie cingulo decorari, nobis ex gratia et mera liberalitate sua, cum nobis ad hec minime tenerentur, nisi vellent, jocalia videlicet vasa, tam argentea quam aurea, aut in superficie deaurate, usque ad estimationem ducentarum librarum Turon. quibus eisdem, in quantum possumus, regratiamur. Et nolentes quod hec aliquatenus a posteris nostris trahi possit ad consequentiam (quod absit) vel prejudicium eis in aliquo fieri, reputamus nos ipsis et ecclesie Autissiodorensis naturaliter obnoxios, et eisdem tradidimus presentes litteras sigillo nostro proprio sigillatas, in testimonium premissorum. Datum anno Domini MCCXCVII, die Jovis post festum B. Peregrini.